పూసపాటి ఆనంద గజపతి రాజు

జీవిత విశేషాలు
ఆయన 1950 జూలై17న విజయనగరం మహారాజు పి.వి.జి.రాజు, కుసుమగజపతి ప్రథమ సంతానంగా జన్మించారు. అతని సోదరుడు అశోక్ గజపతి రాజు, సోదరి సునీతాదేవి. గ్వాలియర్‌లో ప్రాథమిక విద్యాభ్యాసం, మద్రాస్ లయోలా కళాశాల, అమెరికా స్టెట్సన్ వర్సిటీ, ఆంధ్రా యూనివర్సిటీల్లో ఉన్నత విద్యాభ్యాసం చేశారు. హ్యూమనిస్టిక్ స్టడీస్ అంశంలో అమెరికాలోని ఫ్లోరిడాకు చెందిన ఇంటర్ అమెరికన్ యూనివర్సిటీ 2003లో గౌరవ డాక్టరేట్ ప్రదానం చేసింది. 2009లో ఆంధ్రా వర్సిటీ నుంచి పీహెచ్‌డీ డాక్టరేట్ అందుకున్నారు.
మాజీ మంత్రి ఆనందగజపతి కన్నుమూత

రాజకీయ జీవితం
ఆనంద గజపతి రాజు 1980లో జనతా పార్టీ (సెక్యులర్) తరుపున అనకాపల్లి లోక్‌సభ నియోజకవర్గం నుండి పోటి చేసి ఎస్.ఆర్.ఎ.ఎస్. అప్పలనాయుడు కాంగ్రెస్ అభ్యర్థి చేతిలో 2,43,968 ఓట్ల తేడతో ఓటమి పాలయ్యారు. అతను 1983లో తెలుగుదేశం పార్టీలో చేరి రాజకీయ రంగప్రవేశం చేసారు. 1983 శాసనసభ సభ్యునిగా భీమునిపట్నం శాసనసభ నియోజకవర్గం నుండి ఎన్నికైనారు. అతను ఉమ్మడి ఆంధ్రప్రదేశ్‌కు మంత్రిగా, రెండుసార్లు పార్లమెంటు సభ్యునిగా పనిచేశారు. అతని సోదరుడు కేంద్ర మంత్రి అశోక్‌గజపతిరాజు. నందమూరి తారక రామారావు మంత్రివర్గంలో విద్య, ఆరోగ్య శాఖ మంత్రిగా పనిచేశారు. 1984లో టీడీపీ తరఫున బొబ్బిలి ఎంపీగా విజయం సాధించారు. తర్వాత ఎన్టీఆర్‌తో విభేదించి కాంగ్రెస్‌లో చేరారు.1989 ఎన్నికల్లో బొబ్బిలి లోక్‌సభకు పోటీచేసి ఓడిపోయారు. 1991 ఎన్నికల్లో గెలుపొందారు. 1996, 1998 ఎన్నికల్లో విశాఖపట్నం లోక్‌సభకు పోటీ చేసి ఓడారు.General (11th Lok Sabha) Election Results India విలువలు తగ్గిన రాజకీయాల్లో ఉండలేనంటూ 1998 నుంచి రాజకీయాలకు దూరంగా ఉన్నారు

రచయితగా
అతను ‘రాజకీయ అర్థశాస్త్రంలో దారితప్పిన ఆలోచనలు’ అనే పుస్తకాన్ని 2014లో రాశారు.
అనువంశిక ధర్మకర్తగా
అతని తండ్రి పి.వి.జి.రాజు మరణం (1995) తర్వాత విజయనగరం విద్యా సంస్థైన మాన్సాస్ ట్రస్టుకు చైర్మన్‌గా ఆనందగజపతి పనిచేసాడు. సింహాచలం, రామతీర్థం, అరసవిల్లి, శ్రీకూర్మం, విజయనగరం పైడితల్లమ్మ తదితర 108 దేవాలయాలకు అనువంశిక ధర్మకర్తగా వ్యవహరించారు.
వ్యక్తిగత జీవితం
1972లో ఆనందగజపతిరాజుకు ఉమతో వివాహం జరిగింది. వీరికిద్దరు కుమార్తెలు. ఆ తర్వాత వారిద్దరూ విడిపోయారు. 1999లో సుధను ద్వితీయ వివాహం చేసుకున్నారు. వీరికొక కుమార్తె. కొన్నేళ్లుగా విశాఖలో నివాసముంటున్నారు.
మరణం
గజపతి రాజు ఛాతీలో తీవ్ర నొప్పి రావడంతో చికిత్స పొందుతూ 2016  మార్చి 26 ఉదయం 8.30 గంటల సమయంలో తుదిశ్వాస విడిచారు.Pusapati Anand Gajapati Raju passes away DECCAN CHRONICLE. Published Mar 27, 2016

మూలాలు

ఇతర లింకులు

వర్గం:1950 జననాలు
వర్గం:2016 మరణాలు
వర్గం:8వ లోక్‌సభ సభ్యులు
వర్గం:10వ లోక్‌సభ సభ్యులు
వర్గం:విజయనగరం జిల్లా నుండి ఎన్నికైన లోక్‌సభ సభ్యులు
వర్గం:విజయనగరం జిల్లా రాజకీయ నాయకులు